ཕུན་ཚོགས་ངོ་མཚར་མཚན་དཔེའི་ཟ་མ་ཏོག །བླ་མེད་ཡེ་ཤེས་བདུད་རྩི་རབ་
འཁྱིལ་བས། །དགེ་ལེགས་འདོད་དགུའི་མཆོག་སྦྱིན་དབང་གི་རྒྱལ། །རྣམ་འདྲེན་ཀུན་
དངོས་བླ་མར་གསོལ་བ་འདེབས། །སྙིགས་དུས་ནགས་ཀླུང་སྟུག་པོའི་ཚུལ་ཡངས་
པར། །མཁས་དང་གྲུབ་པའི་སྐྱེས་རབས་ཡོངས་འདུའི་འཕྲེང་། །ཕུལ་བྱུང་མཛད་པའི་
ལོ་འབྲས་གཡུར་ཟ་བ། །གྲངས་མེད་འགྲོ་བའི་ཉེར་མཚོར་གསོལ་བ་འདེབས། །རྨད་
275

རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་གསུང་འབུམ། ༼བ༽
བྱུང་མཁྱེན་པའི་ལྷ་ཡི་ལམ་ཡངས་པར། །འགྲོ་ལ་རྗེས་བརྩེའི་རི་དྭགས་མཚན་མ་
ཅན། །ལྷག་བསམ་ནུས་པའི་འོད་དཀར་སྟོང་འཕྲོ་བས། །ཕན་བདེའི་ཨུཏྤལ་བཞད་
ལ་གསོལ་བ་འདེབས། །བགྲང་ཡས་ཤེས་བྱ་ཀུན་མཁྱེན་མཁས་པའི་གཙོ། །དྲི་མེད་
ཚུལ་ཁྲིམས་ངད་ལྡང་བཙུན་པའི་མཆོག །རིས་མེད་འགྲོ་ལ་བྱམས་ལྡན་བཟང་པོའི་
དཔལ། །ཀུན་མཁྱེན་གཉིས་པར་ངེས་ལ་གསོལ་བ་འདེབས། །འཆད་པའི་རྣམ་
དཔྱོད་མཚུངས་དཔེར་དབྱིག་གི་གཉེན། །རྩོད་ཚེ་ཆོས་གྲགས་རིགས་པའི་རྗེས་འགྲོ་
བ། །རྩོམ་ལ་དཔལ་ལྡན་དཔའ་བོའི་ངང་ཚུལ་ཅན། །ཐུབ་བསྟན་ཡོངས་ཀྱི་ཤིང་
རྟར་གསོལ་བ་འདེབས། །མང་དུ་ཐོས་པའི་ཆུ་གཏེར་ཆེན་པོའི་འཇིང༌། །ཚུལ་བཞིན་
རྣམ་པར་བསམ་པའི་གདེངས་ཀ་ཅན། །ལེགས་སྒོམ་ཟུང་འཇུག་ནོར་བུའི་ཅོད་པན་
མཛེས། །བཤེས་གཉེན་ཀླུ་ཡི་དབང་པོར་གསོལ་བ་འདེབས། །དམར་སེར་དྷཱིཿ ཡིག་
ཁམས་ལས་གྲུབ་པའི་ལྷ། །འཇམ་མགོན་ལང་ཚོ་དར་བའི་སྒྱུ་དྲའི་གར། །ཁམས་
གསུམ་ཆོས་ཀྱི་རྒྱལ་པོ་ཙོང་ཁ་པའི། །རིང་ལུགས་ཕྱོགས་བཅུར་སྤེལ་ལ་གསོལ་བ་
འདེབས། །བློ་ལྡན་སྐལ་བཟང་གདུལ་(༦༦༠)བྱའི་ཚོགས་རྣམས་ལ། །དམ་པའི་ཆོས་
ཀྱི་དགའ་སྟོན་ལེགས་སྩལ་ནས། །ལུང་དང་རྟོགས་པའི་རྒྱལ་མཚན་འཛིན་མཁས་
པ། །རྗེ་བཙུན་བླ་མའི་ཞབས་ལ་གསོལ་བ་འདེབས། །མཐའ་མེད་བགྲོད་དཀའ་
འཁོར་བའི་བཤུལ་རིང་དུ། །གྲིབ་མ་ལྟར་འབྲང་དཀར་ནག་ལས་དབང་གིས། །སྡུག་
བསྔལ་གསུམ་གྱིས་མནར་བའི་ཚེ་རབས་སུ། །བཤེས་གཉེན་དམ་པའི་མགོན་གྱིས་
རྗེས་འཛིན་ཤོག །དལ་བའི་རྟེན་བཟང་རྙེད་དཀའ་འཇིག་པར་སླ། །སྲིད་འབྱོར་སྙིང་
པོ་མེད་པའི་ཚུལ་ཤེས་ནས། །བཅོས་མིན་ངེས་པར་འབྱུང་བའི་བསམ་པ་ཡིས། །སྐྱེས་
བུ་ཆུང་འབྲིང་ལམ་ལ་སློབ་པར་ཤོག །དྲིན་ཅན་མ་རྣམས་འདྲེན་ཕྱིར་རྒྱལ་སྲས་
ཀྱི། །རླབས་ཆེན་སྤྱོད་པ་མཆོག་ལ་ལེགས་འཇུག་ཅིང་། །སྨིན་གྲོལ་གསང་སྔགས་ཉེ་
ལམ་ལ་བརྟེན་ནས། །ཚེ་འདིར་རྡོ་རྗེ་འཆང་དབང་ཐོབ་པར་ཤོག །དམ་ཆོས་སྒྲུབ་
ལ་མཐུན་པའི་རྐྱེན་ཀུན་ཚང༌། །འགྲོ་བ་མ་ལུས་ཕན་བདེའི་དཔལ་ལ་སྤྱོད། །བཤད་
276

བླ་མའི་བསྟོད་ཚོགས་ཀྱི་རིམ་པ། ༼༡༥༽
སྒྲུབ་བསྟན་པ་ཕྱོགས་བཅུར་རྒྱས་པ་ཡིས། །འདོད་པའི་དོན་ཀུན་ལྷུན་གྱིས་གྲུབ་
པར་ཤོག །ཁྱད་པར་གདོང་ལྔས་བཏེག་པའི་ནོར་བུའི་ཁྲིར། །ཁམས་གསུམ་ཆོས་
ཀྱི་རྒྱལ་པོ་བླ་མ་མཆོག །བསྐལ་པ་རྒྱ་མཚོར་ཞབས་པད་རབ་བརྟན་ཅིང་། །ཆོས་
འཁོར་རྒྱུན་ཆད་མེད་པར་སྐོར་དུ་གསོལ། །ཞེས་དུས་གསུམ་གྱི་རྒྱལ་བ་ཐམས་ཅད་
ཀྱི་ངོ་བོ། དོན་གྱི་སླད་དུ་མཚན་ནས་སྨོས་ཏེ་ཡོངས་རྫོགས་བསྟན་པའི་མངའ་བདག་
མཁན་ཆེན་ཆོས་ཀྱི་རྒྱལ་པོ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་གསོལ་
འདེབས་བརྟན་བཞུགས་སྨོན་ལམ་དང་བཅས་པ་འདི་ནི་གཏན་གྱི་འདུན་མ་ལྷུར་
ལེན་པ་ལ་གཅིག་ཏུ་གཞོལ་བའི་རྒོད་ཚང་རི་ཁྲོད་པ་རྣམས་དང་སོག་བན་ལེགས་
པའི་ཤེས་རབ་ཀྱིས་བསྐུལ་བའི་ངོར་ཟ་ཧོར་གྱི་བཙུན་པ་ངག་དབང་བློ་བཟང་རྒྱ་
མཚོ་འཇིགས་མེད་གོ་ཆ་(༦༧ན)ཐུབ་བསྟན་ལང་ཚོའི་སྡེས་སུམ་རྩེན་ཡུལ་ལ་འགྲན་
པ་ཉང་སྨད་ཀྱི་སའི་ཆ་ཕོ་བྲང་ཆེན་པོ་བསམ་གྲུབ་རྩེར་སྦྱར་བའི་ཡི་གེ་པ་ནི་གྲོང་
སྨད་པ་འཕྲིན་ལས་རྒྱ་མཚོའོ།། །།